אין לבלבל עם אין לבלבל ערך זה, העוסק בשיר של שיינדאון, עם הערך "Symptoms of Being Human", העוסק בספר מאת ג'ף גרווין.

"**A Symptom of Being Human**" (בתרגום חופשי לעברית: **סימפטום להיותך אנושי**) הוא סינגל של להקת הרוק האמריקאית שיינדאון. השיר הוא הסינגל הרביעי מהאלבום *Planet Zero* שיצא ביולי 2022. השיר יצא לאור ב-1 ביולי 2022, כחלק מהאלבום, וכסינגל הרשמי הרביעי מתוך האלבום ב-22 בפברואר 2023.

מסר
---

עם הפצת הסינגל הסביר סמית את המסר שמאחוריו: "[השיר] הוא נשימה עמוקה אל מול עולם משתנה תדיר. לכל אחד סיפור שונה. כבני אדם, כולנו ייחודיים, וזה מה שהופך אותנו לאינדבידואלים. כולנו נחווה שיאים ותקופות שפל בחיינו. כולנו נעבור מבחנים ונתמודד עם האתגרים של החיים היומיומיים. חבקו אותם, אל תברחו מהם. חיו כל רגע באופן מלא, ואל תדאגו... כל זה הוא רק סימפטום להיותכם אנושיים".

סמית הסביר שה"בית" שהפזמון מדבר עליו הוא מוחו ומחשבותיו של האדם, שלעיתים מרגיש, בעידן המודרני שאנו חיים בו, שעליו לנווט בו בתנאים קשים. סמית הסביר שאחת ממטרות השיר היא להזכיר למאזינים שהם לא לבד, וכי החוויה הזו משותפת לבני האדם באשר הם.

בראיון למגזין "Under The Radar" הבריטי, סיפר סמית שבכתיבת השיר הושפע בין השאר משיחותיו עם בנו, וציין כי לבני דור ה-Z יכולת "לראות דרך" בני אדם אחרים ולקבל אותם על בסיס פנימיותם, וכי הוא אופטימי לגבי דור זה.

הפצה
----

בראיון לרדיו ABC הסביר סמית שהסינגל יוצא במקביל לסינגל השלישי, אך בניגוד אליו מופנה לתחנות רדיו המשדרות מוזיקה עכשווית למבוגרים בתקווה לפנות לקהלים חדשים שאינם נחשפים למוזיקה של שיינדאון. סמית ציין שהכוונה היא שהשיר "Dead Don't Die" ימשיך להצליח בתחנות הרוק, בעוד "Symptom" יצליח בקרב מאזיני הפופ. זו הפעם הראשונה בה מוציאה הלהקה סינגל המיועד מראש לקהל זה, אם כי השיר "Second Chance" צעד גם במצעד המוזיקה העכשווית למבוגרים לאחר שיצא תחילה לתחנות הרוק, ועבר ממנו למצעדים אחרים. השיר חצה את גבולות מעריצי הרוק, והפך לאחד מלהיטיה המושמעים ביותר של הלהקה, תוך שהוא חוצה ממצעדי הפופ למצעדי הרוק, ולאחר מכן חזרה למצעדי הפופ.

וידאו קליפ
----------

במקביל לצאתו של השיר כסינגל, יצא גם הווידאו קליפ הרשמי לשיר. הקליפ, שבוים על ידי לואיס קייטר, מתמקד בדמותה של אישה צעירה שמהתנהגותה ניכר שסובלת מדיכאון, חרדה, בדידות וחסרון כיס. במהלך הקליפ היא מוצגת לסירוגין כמי שעוברת סיטואציות חברתיות שמקשות עליה, ומסתובבת בספרייה בה היא מוצאת ספר ששמו "A Symptom of Being Human" בו היא קוראת. בתחילה הספר ריק ודפיו חלקים, אך לאורך הקליפ נחשף תוכן דפיו, והיא מגלה בו מסרים שמסייעים לה להתגבר על המצוקה שהיא חווה. במקביל נראה שבחיי היא נחשפת יותר ויותר לטוב לב אנושי שמסייע לה להתעודד ובסיום הקליפ היא רואה עוד ועוד אנשים סביבה קוראים את אותו הספר בהוצאות שונות, ויוצאת מהספרייה כשעל פניה מבע של תקווה ותחילתה של אופטימיות. לאורך כל הקליפ מוצגת הלהקה כשארבעת חבריה מנגנים במבואה של מבנה, ככל הנראה אותה הספרייה שבה נמצאת האישה.

על כריכת הספרים אותם קוראים האנשים מופיע צופן באלפבית הייחודי שנוצר על ידי הלהקה עבור האלבום *Planet Zero* ומשולב ברבים מהקליפים והמוצרים הנלווים לאלבום. פירוש הצופן הוא האותיות ASOBH, ראשי התיבות של שם השיר.

מיקומי שיא
----------

ב-18 במרץ 2023 נכנס השיר למצעד הפופ למבוגרים של המגזין בילבורד, במקום ה-36. ב-29 במרץ נכנס השיר למצעד ה-Hot AC של מדיהבייס, במקום ה-29 (בפועל צעד השיר במצעד לפני כן, אך מצעד ה-Hot AC מפרסם את 30 המקומות הראשונים).

באוקטובר 2023 נכנס השיר למצעדי הרוק של הבילבורד ושל מדיהבייס.

השיר נחשב ללהיט רדום, לאחר שרק במרץ 2024 חזר למצעדי הפופ, כשהפעם נכנס למקום ה-36 במצעד הפופ הכללי של הבילבורד.

| 
‏‏‏  **מצעדים שבועיים (2023–2024)** |
| --- |
| מדינה | מצעד | מיקום שיא |
|  ארצות הברית | בילבורד הוט 100 | - |
| מצעד 40 השירים למבוגרים | 15 |
| מצעד שירי הרוק & האלטרנטיביים | 19 |
| מצעד הפופ איירפליי | 27 |
| מצעד הרוק איירפליי | 2 |
| מצעד הרוק המיינסטרימי | 1 |
|  קנדה | קנדה הוט 100 | - |
| Canada Rock (Billboard) | 23 |

| 
‏‏‏  **מצעדים שנתיים (2023)** |
| --- |
| מדינה | מצעד | מיקום שיא |
|  ארצות הברית | בילבורד הוט 100 | - |
| מצעד 40 השירים למבוגרים | 40 |

גרסאות
------

הלהקה הוציאה לשיר מספר גרסאות שיצאו כולן כסינגלים, ונבדלות זו מזו בעיבוד. נכון לפברואר 2024 יצאו, מלבד הגרסה בעיבוד המקורי, גרסה בעיבוד אקוסטי, גרסה בעיבוד המשתף פסנתר בלבד, גרסה בעיבוד פופ, וגרסה בהופעה חיה.

* עטיפת הסינגל בגרסה האקוסטיתעטיפת הסינגל בגרסה האקוסטית
* עטיפת הסינגל בגרסה בליווי פסנתרעטיפת הסינגל בגרסה בליווי פסנתר
* עטיפת הסינגל בגרסת פופעטיפת הסינגל בגרסת פופ
* עטיפת הסינגל בגרסת ההופעה החיהעטיפת הסינגל בגרסת ההופעה החיה

קישורים חיצוניים
----------------

* מילות השיר "A Symptom of Being Human" באתר Genius
* סרטון השיר "A Symptom of Being Human" באתר יוטיוב

הערות שוליים
------------

1. ↑  SHINEDOWN Shares Music Video For New Single 'A Symptom Of Being Human', February 22, 2023, Blabbermouth
2. ↑  Leslie Michele Derrough, Brent Smith of Shinedown Talks Big New Album ‘Planet Zero’ (INTERVIEW), July 8, 2022, Glide Magazine
3. ↑  Emma Berry, Shinedown’s Brent Smith On "A Symptom Of Being Human", February 13, 2023, Under The Radar
4. ↑  Shinedown hopes to bring music to "as many people as possible" with new "Symptom" single, March 6, 2023, 105.7 The Point
5. ↑  Shinedown hopes to bring music to "as many people as possible" with new "Symptom" single, March 6, 2023, KS95 94.5
6. ↑  Joseph Hudak, Shinedown Are Outgrowing Hard Rock With an Unexpected Pop Hit, January 23, 2024, Rolling Stone
7. ↑  "Shinedown Chart History (Canada Rock)", Billboard

| שיינדאון |
| --- |
| ברנט סמית • זק מאיירס • אריק בס • ברי קרץ'חברים לשעבר: ג'סין טוד • בראד סטיוארט • ניק פרי |
| אלבומי אולפן | *Leave a Whisper* • *Us and Them* • *The Sound of Madness* • *Amaryllis* • *Threat to Survival* • *Attention Attention* • *Planet Zero* |
| מיני אלבומים (EP) | *iTunes Session* |
| סמית ומאיירס | *Acoustic Sessions* • *Volumes, 1 & 2* |
| סרטים והופעות | *Live from the Inside* • *Somewhere in the Stratosphere* • *Attention Attention* |
| סינגלים | "Fly from the Inside" • "45" • "Simple Man" • "Burning Bright" • "Save Me" • "I Dare You" • "Heroes" • "Devour" • "Second Chance" • "Sound of Madness" • "If You Only Knew" • "The Crow & the Butterfly" • "Diamond Eyes (Boom-Lay Boom-Lay Boom)" • "Bully" • "Unity" • "Enemies" • "I'll Follow You" • "Adrenaline" • "Cut the Cord" • "State of My Head" • "Asking for It" • "How Did You Love" • "Devil" • "The Human Radio" • "Get Up" • "Monsters" • "Attention Attention" • "Atlas Falls" • "Planet Zero" • "The Saints of Violence and Innuendo" • "Daylight" • "Dead Don't Die" • "A Symptom of Being Human" |